Petri Walli

Petri Ilari ”Pete” Walli (25. helmikuuta 1969 Helsinki – 28. kesäkuuta 1995 Helsinki) oli suomalainen muusikko, joka tunnetaan parhaiten Kingston Wall -yhtyeen perustajana, kitaristina ja lauluntekijänä. Musiikillisina vaikuttajinaan Wallilla olivat etupäässä Jimi Hendrix, Eric Clapton ja Jimmy Page. Petri Wallin isovelipuoli Hasse Walli on ollut tunnettu rockmuusikko jo 1960-luvulta lähtien. Petri Wallin isä oli kapellimestari ja pianisti Aarno Walli. Vuonna 2014 Viljami Puustinen julkaisi Kingston Wallista kirjan Kingston Wall: Petri Wallin saaga.

Ura
Ennen Kingston Wallia Petri Walli muun muassa soitti rumpuja Sekunda-punkyhtyeessä ja toimi soolokitaristina Backline-yhtyeessä, jonka toisena kitaristina toimi Kie von Hertzen. Kingston Wallin hän perusti vuonna 1987 Petteri Ståhlin (rummut) ja Jukka Jyllin (basso) kanssa. Petteri Ståhlin jälkeen rumpuja soitti Timo Joutsimäki, ja ensimmäisen levyn levytysaikoihin 1991 rumpaliksi tuli Sami Kuoppamäki. Heidän kolmea albumiaan (Kingston Wall I, II ja Tri-Logy eli III) pidetään merkittävinä saavutuksina suomalaisen progressiivisen rockin historiassa. Yhtye sai vaikutteita Jimi Hendrixin ja Led Zeppelinin tuotannosta. Walli itse tuotti yhtyeen levyjä salanimellä Pedro Cucaracha. Kingston Wall jäi tauolle kolmannen albumin jälkeen jouluna 1994.

Tauon jälkeen Walli matkusteli Intiassa Goalla, jossa hän oli ollut monta kertaa aiemmin ystävänsä Ior Bockin luona. Wallia kiehtoivat Bockin pakanatarinat, joista hän oli ammentanut ideoita myös musiikkiinsa varsinkin Kingston Wallin viimeisellä albumilla Tri-Logy (1994). Kesällä 2000 julkaistiin tribuuttina Petri Wallille ja Kingston Wallille Freakout Remixes -remixlevy. 21. syyskuuta 2005 julkaistiin Jyllin koostama Kingston Wall – Real Live Thing, kolmen levyn kokoelma.

Petri Wallin soittoa kuullaan myös Waltari-yhtyeen vuonna 1992 ilmestyneellä Torcha!-albumilla, jolla hän soitti sitaria kappaleessa ”Fuckadelican Garden”.

Kuolema
Petri Walli kuoli 28. kesäkuuta 1995 hypättyään Töölön kirkon tornista. Hän oli kuollessaan 26-vuotias. Walli on haudattu Hietaniemen hautausmaalle kilometrin päähän kuolinpaikastaan. Hänen hautansa sijaitsee lähellä muualle haudattujen portaita (Uusi alue - kortteli 21 - rivi 2 - hauta 611). Kingston Wallin viimeisellä levyllä olevan kappaleen ”For All Mankind” on epäilty olevan Petri Wallin itsemurhaviesti.

Diskografia

Wallin julkaisut Kingston Wallin kanssa

Albumit

Albumin perään merkitty ainoastaan suurin listasijoitus.

  (CD, Kasetti) - FIN 5. (6/2015) 
  (CD, Kasetti) - FIN 2. (12/2015) 
  (CD, Kasetti) - FIN 3. (1/2016) 
  - FIN 8. (39/2005)

Singlet
  (CD)
  (CD)
  (CD)

Soittimet ja välineet
Walli käytti ainoastaan yhtä sähkökitaraa, Gibson Les Paul Deluxe Goldtopia, lähes poikkeuksetta koko Kingston Wallin uran ajan. Vuonna 2003 kitara myytiin Helsingissä Kitarapajalla tuntemattomaksi jääneelle ostajalle 2 500 eurolla. Tri-Logy-albumin ”Another Piece of Cake” -musiikkivideolla Walli esiintyi poikkeuksellisesti Hamer-kitaran kanssa.

 

Gibson Les Paul Deluxe Goldtop (1972) 

 Kullan värinen maali hiottu pois ja petsattu ruskeaksi
 ns. Pancake (sandwich) runko
 Deluxessa vakiona olevat minihumbuckerit vaihdettu normaalikokoisiin, mikrofonien syvennykset jyrsitty uudelleen humbuckereille
 Tallamikrofoni: Gibson DirtyFingers
 Kaulamikrofoni: Gibson T-Top
 Talla: Double Eaglen messinkinen Tune-o-matic 1980-luvulta.
 Miniswitchit kelanpuolituksille (tallamikrofonin kelanpuolitus ei ollut käytössä)
 Kaula on joskus katkennut lavan liitoksesta, korjattu liimalla
 Viritinkoneiston nupit ovat isommat ja ”kantikkaammat” kuin Grover Kidneyt
 Kaulamikin musta mikkikehys rikki (puuttuu alempi pitkä seinämä)

Pedaalit:
 Ibanez TS-808 Tubescreamer
 CryBaby wahwah
 Electro-Harmonix Small Stone Phaser
 Electro-Harmonix Big Muff Deluxe
 Dod Flanger
 Boss Octaver
 Ibanez DL10
 MXR Stereo Chorus

Vahvistimet:
 Marshall JMP-100 -nuppi
 Marshall JCM 800 -nuppi
 Marshall 30W combo (mallista ei ole tarkempaa tietoa)
 Kaappeina Marshall 4×10", 4×12" ja 6×10"

Lähteet

Kirjallisuus

Aiheesta muualla
 Petri Wallin muistokirjoitus Helsingin Sanomissa

Suomalaiset kitaristit
Kingston Wallin jäsenet
Itsemurhan tehneet
Vuonna 1969 syntyneet
Vuonna 1995 kuolleet